#### Права на притежателите на дялове издадени от КИС управлявани от Кей Би Си АМ

**Записване на дялове. Вноски. Регистрация на дяловете във Фонда**

Всеки инвеститор може да запише дялове във фонд срещу вноски в парични средства. Броят дялове, които всеки инвеститор придобива, се определя от размера на инвестицията на всеки инвеститор, разделена на емисионната стойност за един дял във Фонда, изчислена за съответния ден. При записване на дялове във Фонда, дяловете се регистрират по клиентска подсметка, открита към сметката (регистъра) на Дистрибутора в „Централен депозитар“ АД.

**Прехвърляне на дялове**

Дяловете на фондовете могат да се прехвърлят свободно, без ограничения или допълнителни условия, в съответствие с волята на техните притежатели и в съответствие със специфичните изисквания на приложимото законодателство относно прехвърлянето на финансови инструменти.

Вторичната търговия с дялове, издадени от Фонда и държани от физически и юридически лица, следва условията на приложимото законодателство. Сключването и/или сетълментът на сделки за покупко-продажба на дялове се извършва чрез лицензирани инвестиционни посредници. Прехвърлянето на дялове, емитирани от Фонда, чрез дарение и наследяване се извършва чрез лицензиран инвестиционен посредник, действащ като регистрационен агент. Всички разпореждания с дялове имат действие след регистрацията им по сметка/подсметка на приобретателя в „Централен депозитар“ АД.

**Форма на дяловете и удостоверение за притежавани дялове**

Дяловете на Фонда се емитират в безналична форма. Книгата на притежателите на дялове за Фонда се поддържа от „Централен депозитар“ АД. По искане на инвеститора и за негова сметка „Централен депозитар“ АД може да му издаде удостоверение за притежаваните от него дялове.

**Права, произтичащи от дяловете във Фонда**

Дяловете във фонд дават на собствениците им равни права с правата на другите притежатели на дялове във Фонда, пропорционално на броя притежавани дялове. Всеки дял предоставя на своя притежател право върху съответна част от активите на Фонда, включително при неговата ликвидация, право на обратно изкупуване, право на информация и право на жалба. Имуществените права по частични дялове във Фонда, се придобиват и упражняват от съответния притежател пропорционално на притежавания частичен дял. Всички дялове във Фонда са без право на глас, т.е. те не дават право на глас на инвеститора да участва в събрания на инвеститорите. Такива събрания не се провеждат.

**Право на ликвидационен дял**

Всеки притежател на дялове във фонд има право върху част от имуществото на Фонда, която съответства на притежаваните от него дялове, при ликвидация на Фонда. Това право може да бъде упражнено, доколкото след удовлетворяването на кредиторите на Фонда е останало имущество за разпределяне. В случай че активите на Фонда, които остават след погасяване на всички задължения към кредиторите му, не са достатъчни, за да покрият цената на записване (емисионна стойност), платена от даден притежател на дялове, последният ще понесе загуба върху неговата инвестиция.

**Право на обратно изкупуване**

Всеки притежател на дялове във фонд има право да поиска неговите дялове да бъдат изкупени обратно от Кей Би Си АМ, действащо за сметка на фонда, освен ако обратното изкупуване на дялове не бъде спряно в съответствие с Проспекта и Правилата на фонда. Искането за обратно изкупуване може да се отнася до част от или до всички дялове, притежавани от инвеститора.

**Право на информация**

Всеки притежател на дял във фонд има право да получи публичната информация, съдържаща се в Проспекта, Правилата на фонда, документа с ключова информация за инвеститорите на фонда, последните годишни и полугодишни финансови отчети на Фонда, както и информация за Кей Би Си АМ и Клона.

**Право на жалба**

Инвеститорите имат право да подават безплатно жалби срещу действия и бездействия на Кей Би Си АМ, Клона и лицата, които им предоставят услуги, включително по отношение на дейностите по администриране на дялове (включително правни и счетоводни услуги, свързани с управление на активи), заявки за информация на инвеститорите, оценка на нетната стойност на активите и изчисляване на цената за един дял, съответствие със законовите изисквания, водене на книга на притежателите на дялове, разпределение на плащанията, емитиране, продажба и обратно изкупуване на дялове, изпълнение на договори, водене на отчети и др.